આ ઉપરાંત મલાવ તળાવ, વસ્ત્રાપુર તળાવ વગેરે ૩૪ તળાવની સફાઈ કરવા પાછળ મ્યુનિસિપલ તિજોરીમાંથી લાખો રૂપિયા ખર્ચાશે પરંતુ આઘાતજનક બાબત એ છે કે નવા પશ્ચિમ ઝોનના સરખેજ વોર્ડના ત્રણ ત્રણ તળાવમાં ખુલ્લેઆમ ઠલાવાતાં ગટરનાં પાણીને બંધ કરાવવાના મામલે સત્તાવાળાઓ ઉદાસીન છે. આ ત્રણે તળાવો ગટરમાં ફેરવાયા હોઇ આસપાસના વિસ્તારોમાં રહેતા નાગરિકો ત્રસ્ત છે તેમજ અવારનવાર મચ્છરજન્ય રોગચાળો મેલેરિયા, ડેન્ગ્યુ, ચિકનગુનિયાનો ભોગ બની રહ્યા છે. સરખેજ વોર્ડના આ ત્રણ તળાવમાં ઠલવાતાં ગટરનાં પાણીનો પ્રશ્ન કંઈ આજ કાલનો નથી. તળાવોમાં ગટરનાં પાણી તો છેલ્લાં ચાર વર્ષથી ઠલવાઈ રહ્યાં છે. આ અંગે વેજલપુરના ધારાસભ્ય કિશોરસિંહ ચૌહાણ ચાર ચાર વર્ષથી કોર્પોરેશનમાં રજૂઆત કરીને થાકી ગયા છે. પરંતુ કોર્પોરેટરમાં ભાજપના શાસનમાં ભાજપના ધારાસભ્યની રજૂઆતને પણ નઘરોળ તંત્ર કાને ધરતું નથી. કિશોરસિંહ ચાૈહાણ વધુમાં કહે છે કે ખરેખર તો આ ત્રણેય તળાવનો વિકાસ કરવો જોઈએ. રોપડા તળાવની વિકાસની યોજના મેં રજૂ પણ કરી છે.